b'\n_START_ARTICLE_\nIndiske kamph\xc3\xb8ns\n_START_PARAGRAPH_\nIndiske kamph\xc3\xb8ns er en tung h\xc3\xb8nserace, som trods navnet stammer fra Cornwall, England. I England kaldes racen Indian Game, mens den i andre engelsktalende lande kaldes Cornish._NEWLINE_Indiske kamph\xc3\xb8ns er fremavlet af de indiske racer Asil og Malayer. Racen har en kraftig kropsbygning og er blevet brugt til fremavling af den verdenskendte kyllingsproduktionsrace Broiler. H\xc3\xb8nerne er ikke gode \xc3\xa6gl\xc3\xa6gger, men de l\xc3\xa6gger godt for kamph\xc3\xb8ns at v\xc3\xa6re. De er ofte gode rugere og omsorgsm\xc3\xb8dre.  Indiske kamph\xc3\xb8ns er tunge og muskul\xc3\xb8se, og de har brug for meget plads for at musklerne kan udvikles ordentligt. Fjerdragten er h\xc3\xa5rd og ligger t\xc3\xa6t ind til kroppen. Den har kraftige ben og st\xc3\xa5r bredbenet. Den har et \xc3\xb8rneagtigt blik, hvilket g\xc3\xb8r, at den indgyder respekt. Til trods for navn og udseende er indiske kamph\xc3\xb8ns ikke mere stridslystne end andre racer, men som oftest g\xc3\xa5r de sejrende ud af en kamp. Dv\xc3\xa6rgvarianten stammer ogs\xc3\xa5 fra England. \xc3\x86ggene er brunlige og vejer 50 gram. Hanen vejer 3,5\xe2\x80\x934,5 kg og h\xc3\xb8nen 2\xe2\x80\x933 kg. For dv\xc3\xa6rgvarianten er \xc3\xa6ggene lysebrune og vejer 30 gram. Hanen vejer 1 kg og h\xc3\xb8nen 850 gram.'